कुशीनगर के नाम कुशीनगर काहें परल?
मल्लदेश के राजा के कवनों संतान ना रहे। एक बेर इन्द्र भगवान राजा के पटरानी शीलवती प खुश होके दु गो बेटा होखे के वरदान दिहले। एगो बेटा देखे में बहुत कुरुप रहे, त दोसरका ओतने सुंदर।
जवन बेटा कुरूप रहे उ बहुत ज्ञानी रहे, ओकरा हर चीज के ज्ञान रहे, इनिकर नाम रहे कुश। लेकिन, जवन सुंदर रहे ओकरा भीरी अकील (अक्ल) नाम के कवनों चीजे ना रहे, एकदम बुरबक रहे।
कुश जानत रहले की उ सुंदर नईखन। एह से उनका मन में हिन भावना रहत रहे। कुश बहुत निक से जानत रहले कि उनका के देख के कवनों लईकी बियाह ना करी। बाकी माई त माई होखेले, उ कईसे चाही की ओकरा बेटा के बियाह मत होखे!
शीलवती के बहुते कहला-सुनला प कुश बियाह करे के तईयार भईले। शीलवती सागल देश के राजकुमारी प्रभावती से कुश के बियाह करवा दिहली।
शीलवती आपन बेटा कुश के रूप-रंग के छुपावे खाती प्रभावती से झूठ बोल देले रही कि, उनका खानदान के पारिवारिक परंपरा बा कि जब तक बच्चा होखे के नईखे रहत तब तक पति-पत्नी एक दूसरा के अंजोरा में नईखे देख सकत।
धीरे-धीरे कुछ समय बितल। अब कुश के मन में अपना पत्नी के देखे के ईच्छा होखे लागल। उ सोचत रहले कि, केहु तरे उनका पत्नी के चेहरा लउक जाईत। बाकी उनका समझ में ना आवत रहे कि, प्रभावती कईसे लउकिहे।
कुश हार-थाक के आपन मन के बात अपना माता से बतवले। जवाब में कुश के माता घोड़ा के अस्तबल में प्रभावती के देखावे के बात कहली।
एक दिन शीलवती अस्तबल में प्रभावती के ले गईली। ओने कुश अस्तबल में सारथी के भेष में पहीलही से बईठल रहले। आखिर प्रभावती के देखे के बात रहे। जब कुश अपना पत्नी के देखले त उनका मन में एगो शरारत सूझल। उ पीछे से प्रभावती के ऊपर घोड़ा के लीद फेंक दिहले। जब प्रभावती के ऊपर घोड़ा के लीद गिरल त उ खिसिया के पीछे मुड़ली, बाकी शीलवती के कहला प आगे बढ़ गईली।
एह तरे कुश तीन-चार बेर आपन माता के मदद से अपना पत्नी के देखले। कुश जेतना बेर प्रभावती के देखस उनका मन में प्रभावती के देखे के चाह बढ़ल जाए।
एक बेर कुश के माता प्रभावती के कमल ले आवे के बाहाना से तालाब में भेजली। कुश उहाँ पहिलही से लुकाईल रहले। जब तालाब में प्रभावती नहाए लगली त इ देख कुश के मन चंचल हो गईल। उ अपना आप के रोके ना सकले। उ तुरंत तालाब में घुस के प्रभावती के हाथ पकड़ के आपन सच्चाई बता दिहले।
प्रभावती अपना पति के कुरूप चेहरा के देख बेहोश हो गईली। प्रभावती के होश आइल त उ अपना नइहर जाए के जिद्द कईली अवरू चल गईली।
कुश भी उनका पीछे-पीछे उनका के मनावे खाती गईले। बहुते कोशिश कईले बाकी प्रभावती उनका संगे चले खाती तईयार ना भईली। प्रभावती के मनावे के कोशिश में कुश सागल देश ही रहे लगले अवरू नोकरी करे लगले। कुश उहाँ कई प्रकार के नौकरी भी कईले।
जब उ टोकरी बनावे के काम करत रहले त प्रभावती के आपन प्रेम-संदेश टोकरी के कलाकारी में सजा के भेजस। जब कुम्हार के काम करस त आपन हाथ के कालाकारी से बरतन प आपन प्रेम संदेश भेजस। तबो प्रभावती प कुश के प्यार के कवनों प्रभाव ना परल। उनका मन में अपना पति खाती रत्ती भर भी प्रेम ना जागल। उ उनका से घृणा ही करत रह गईली।
एक दिन का भईल कि, आठ गो देश के राजा एक संगे सागल देश प चढ़ाई क दिहले। तब कुश अपना ससुर के सोझा गईले अवरू सागल के बचावे के बात कहले।
अपना दामाद के देख सागलराज बहुत खुश भईले। कुश के ससुर लड़ाई में सहयोग करे के पीछे उनुका मंशा के जानल चहले। जवाब में कुश प्रभावती से अपना प्रेम के कहानी सुनवले। उ कहले कि, इ लड़ाई उ अपना पत्नी खातिर लड़ल चाहतारे।
कुश के जवाब से उनुकर ससुर बहुत प्रभावित भईले। उ प्रभावती के बहुते डांट फटकार करत कुश के संगे जाए के राजी क लेले। प्रभावती भी ओह सकंट के घड़ी में आपन पति के गुण के समझली अवरू उनुका संगे जाए के तैयार हो गईली।
कुश के अपना ससुर से कईल वादा के अनुसार आठों राजा से लड़ाई लड़ले। लड़ाई में आठों राजा कुश से हार गइले लेकिन ओ लोग के सजा देवे के बदला कुश अपना आठों साली के बियाह ए आठों राजा से करा देले। एकरा पीछे कुश के सोच रहे कि, अगर इ आठों लोग भी हमार हित-नाता बन जईहे त हम अवरू शक्तिशाली हो जाईब।
लड़ाई के बाद प्रभावती खुशी-खुशी कुश के संगे मल्लदेश लौट अईली अवरू एह लड़ाई में कुश के सूझबूझ अवरू वीरता के चलते मल्लदेश के नाम राजा कुश के नाम प कुशीनगर पर गईल।
ए लेख में प्रस्तुत जानकारी कुशीनगर में सुनाए वाला दंतकाथा के आधार प बा, एकर एतिहासिक तथ्य अवरू दस्तवेजी साक्ष्य से कवनो संबंध नईखे। एकर मतलब इ ना भईल कि ए लेख में प्रस्तुत जानकारी गलत बा, लेकिन आज एकरा के दस्तवेज़ के माध्यम से साबित नईखे कईल जा सकत।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva